Barnevakten

Barnevakten er en norsk, ideell stiftelse som jobber for at barn og unge skal bruke digitale medier på en trygg og bevisst måte. Organisasjonen ble opprettet i 2000, og finansieres gjennom medlemskap fra foreldre, barnehager og skoler, offentlig støtte og noen sponsorer. Medlemmene får ukentlig anmeldelser av spill og filmer, samt aktuelle artikler om hvordan foreldre kan sette gode rammer rundt mediebruken til barna. Barnevaktens største aktivitet er å holde foredrag i barnehager og skoler over hele landet om temaet nettvett. Over 60 000 foreldre og barn deltar årlig på foredrag med Barnevakten. På nettsiden barnevakten.no publiseres anmeldelser av aktuelle filmer, spill og apper for barn og unge. Daglig leder er Leif Gunnar Vestbøstad Vik.

Historie

Barnevakten startet som et resultat av en aksjon mot eventyrserien Xena: Warrior Princess. Initiativtaker Roar Røise mente at «Xena ble sendt i et tidspunkt hvor barn, selv de aller minste var den mest vanlige seeren og hvor foreldrene ikke forventer at barn blir utsatt for disse voldsinntrykkene», og forsøkte å overtale TV3 til å flytte programmet til et senere sendetidspunkt. Da han fikk til svar at TV3 ikke ville endre på sendeskjemaet med begrunnelsen at Xena bare var «eventyr og fiksjon», sendte han brev til annonsørene som hadde sendt reklame i forbindelse med TV-programmet. Dette førte til at 20 av 30 annonsører valgte å trekke seg, og TV3 fjernet Xena fra sitt sendeskjema.
Barnevakten fikk i etterkant av aksjonen kritikk fra blant andre Thomas Gramstad, leder for den norske Xena-fanklubben Xenadu. Han mente at barn og ungdom var den viktigste målgruppen for Xena-serien, og at de kvinnelige helteskikkelsene i TV-serien kunne være til inspirasjon for den oppvoksende generasjon. Gramstad uttalte videre at «det er et kolossalt underskudd på kvinnelige helter og rollemodeller i vestlig litteratur og kulturliv». Røise fastholdt på sin side at «Xena er et dårlig forbilde for barn idet hun løser sine problemer nesten utelukkende gjennom våpenbruk, vold og drap og går heller ikke av veien for å bruke tortur under avhør». Gramstad understreket at dette ikke stemmer, og at Røise blander sammen Xenas fortid med «nåtiden» i serien, da serien handler om tiden etter at Xena vendte seg vekk fra det onde, og prøver å sone eller rette på det gale hun har gjort, i den grad dette er mulig, slik at tilgivelse og forsoning er viktige temaeri serien.
I perioden 2000-2010 etablerte Barnevakten seg som en aktør i samfunnsdebatten om medietilbudet til barn og unge, og intervjues ofte i riks- og regionpresse. Barnevakten er med i Trygg Bruk-nettverket i Norge, et nettverk av offentlige ideelle aktører som jobber for at barn skal være trygge på nettet. Trygg Bruk-nettverket ledes av Medietilsynet.
Organisasjonen har blitt kritisert av avisen Dagens Næringsliv for å drive skremselspropaganda og støtte digital overvåking av barn.

Internasjonalisering

I februar 2008 fikk Barnevakten tildelt 2,4 millioner kroner i støtte fra Kavlifondet for å utvikle en engelskspråklig nettside. Dette markerte starten på en større internasjonal satsing fra organisasjonen. Kids and Media ble valgt som navn på Barnevaktens arbeid utenfor Norge. De britiske nettsidene ble lansert i oktober 2009. 
1. januar 2010 startet prosjektet Kids and Media Danmark, også dette finansiert med oppstartsstøtte fra Kavlifondet. Kids and Media Danmark er en egen organisasjon med nettside, foredragsvirksomhet og informasjonsmateriell etter samme modell som Norge.
Arbeidet i Danmark ble avsluttet høsten 2017, og Barnevakten konsentrerte arbeidet sitt innenfor Norges grenser.

Organisasjonen

Barnevakten hadde i 2016 om lag 13 274 enkeltmedlemmer og den kristne organisasjonen Tro og medier som eneste organisasjonsmedlem. Organisasjonens hovedkontor ligger på Danmarksplass i Bergen, samlokalisert med blant annet Tro og medier og den kristne avisen Dagen, men har også kontor i Hamar. Organisasjonen er registrert som en forening og finansieres i hovedsak gjennom medlemskap.

Profil

Barnevakten arbeider ut fra FNs barnekonvensjon som understreker barnas rett til å bruke mediene og deres krav på beskyttelse fra informasjon som kan være skadelig. Barnevakten ønsker å hjelpe foreldre til å delta aktivt i barnas mediehverdag gjennom å formidle nyansert informasjon, gode råd og nyttige verktøy. Deres visjon er at barn og unge skal kunne bruke mediene på en trygg og bevisst måte.

Arbeid

Barnevakten har blant annet kommet med høringsuttalelser relatert til endringer i markedsføringsloven, kriminalisering av forberedelse til seksuelle overgrep og markedsføring i skolen. De driver informasjonsarbeid gjennom sine hjemmesider, og har bygget opp et nettverk av foredragsholdere som er lokalisert over store deler av landet. Foredragsholderne inviteres til å møte både foreldre, skoleelever, lærere, offentlige aktører og næringsliv. 
Barnevakten samarbeider tett med frivillige organisasjoner, offentlig sektor og kommersielle medieaktører for å skape trygge rammer og fremme gode medieprodukter.

Årets familieprogram

Fram til 2014 delte Barnevakten ut prisen Årets Familieprogram. Prisen gikk til norskproduserte fjernsynsprogram som har utmerket seg som en produksjon av høy kvalitet, samtidig som den skal appellere til flere aldersgrupper, skape engasjement og fellesskap i familien, fremme positive verdier og utvise forbilledlig språk og fremtoning. Vinneren velges på bakgrunn av publikums vurderinger gjennom avstemning på barnevakten.no, publikumsinnspill til Barnevakten samt Barnevaktens egen vurdering.
Vinnere: Julekongen (2012), Vaffelhjarte (2011), Norske Talenter (2010), Beat for Beat (2009), Energikampen (2008), Newton (2007), Kvitt eller dobbelt (2006), Turklar (2005), Barnas Supershow (2004), Klisterhjerne (2003), Tore på sporet (2002), Vi på Langedrag (2001).